CELEX: 32009R1012
Language: ro
Date: 2009-10-26 00:00:00
Title: Regulamentul (CE) nr. 1012/2009 al Comisiei din 26 octombrie 2009 de stabilire, pentru exercițiul contabil 2010 al FEGA, a ratei dobânzii care urmează să fie aplicată pentru calcularea cheltuielilor de finanțare a intervențiilor constând în achiziționarea, depozitarea și comercializarea stocurilor

27.10.2009   
            
            
               RO
            
            
               Jurnalul Oficial al Uniunii Europene
            
            
               L 280/44
            
         
      REGULAMENTUL (CE) NR. 1012/2009 AL COMISIEI
   
   din 26 octombrie 2009
   de stabilire, pentru exercițiul contabil 2010 al FEGA, a ratei dobânzii care urmează să fie aplicată pentru calcularea cheltuielilor de finanțare a intervențiilor constând în achiziționarea, depozitarea și comercializarea stocurilor
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 3 alineatul (3),
   întrucât:
   
               (1)
            
            
               Articolul 4 alineatul (1) litera (a) din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul european de garantare agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (2) prevede că cheltuielile aferente costurilor financiare suportate de statele membre cu prilejul mobilizării fondurilor pentru achiziționarea de produse se stabilesc în conformitate cu metodele de calcul din anexa IV la regulamentul menționat, pe baza unei rate uniforme a dobânzii pentru întreaga Comunitate.
            
         
               (2)
            
            
               Această rată uniformă a dobânzii pentru Comunitate corespunde mediei ratelor Euribor la termen, pe trei luni și pe douăsprezece luni, înregistrate în cele șase luni care preced comunicarea statelor membre prevăzută la punctul I.1 primul paragraf din anexa IV la Regulamentul (CE) nr. 884/2006, cu o ponderare de o treime și, respectiv, două treimi. Această rată trebuie fixată la începutul fiecărui exercițiu contabil al Fondului european de garantare agricolă (FEGA).
            
         
               (3)
            
            
               Totuși, în cazul în care rata dobânzii comunicată de un stat membru este inferioară ratei uniforme a dobânzii fixate pentru Comunitate, se fixează o rată a dobânzii specifică pentru statul membru respectiv, în conformitate cu anexa IV punctul I.2 al doilea paragraf din Regulamentul (CE) nr. 884/2006.
            
         
               (4)
            
            
               În conformitate cu anexa IV punctul I.2 al treilea paragraf din Regulamentul (CE) nr. 884/2006, în absența comunicării din partea unui stat membru, în forma și până la termenul limită menționate la punctul I.2 primul paragraf din anexa IV sus-menționată, rata dobânzii suportate de respectivul stat este considerată a fi zero. Dacă un stat membru declară că n-a suportat nicio cheltuială cu dobânzile pentru că nu avea produse agricole aflate în stocurile publice de intervenție pe parcursul perioadei de referință, acestui stat membru i se aplică rata uniformă a dobânzii stabilită de Comisie. Danemarca, Letonia, Luxemburg, Malta, Portugalia și România au declarat că n-au suportat nicio cheltuială cu dobânzile pentru că nu aveau produse agricole aflate în stocurile publice de intervenție pe parcursul perioadei de referință.
            
         
               (5)
            
            
               Având în vedere comunicările efectuate de statele membre către Comisie, este necesar ca stabilirea ratelor dobânzilor aplicabile pentru exercițiul 2010 al FEGA să țină seama de aceste diverse elemente.
            
         
               (6)
            
            
               Măsurile prevăzute de prezentul regulament sunt conforme cu avizul Comitetului pentru fondurile agricole,
            
         ADOPTĂ PREZENTUL REGULAMENT:
   Articolul 1
   Pentru cheltuielile aferente costurilor financiare suportate de statele membre cu prilejul mobilizării fondurilor destinate achiziționării de produse de intervenție imputabile exercițiului contabil 2010 al Fondului european de garantare agricolă (FEGA), ratele dobânzilor prevăzute în anexa IV la Regulamentul (CE) nr. 884/2006, în temeiul articolului 4 alineatul (1) litera (a) din același regulament, sunt următoarele:
   
               (a)
            
            
               0,0 % pentru rata specifică a dobânzii aplicabilă în Cipru și Estonia;
            
         
               (b)
            
            
               0,5 % pentru rata specifică a dobânzii aplicabilă în Germania și Finlanda;
            
         
               (c)
            
            
               0,6 % pentru rata specifică a dobânzii aplicabilă în Irlanda, Italia și Suedia;
            
         
               (d)
            
            
               1,0 % pentru rata specifică a dobânzii aplicabilă în Austria;
            
         
               (e)
            
            
               1,1 % pentru rata specifică a dobânzii aplicabilă în Belgia;
            
         
               (f)
            
            
               1,5 % pentru rata uniformă a dobânzii pentru Comunitate aplicabilă celorlalte state membre.
            
         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la 1 octombrie 2009.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 octombrie 2009.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 209, 11.8.2005, p. 1.
   
      (2)  JO L 171, 23.6.2006, p. 35.